ROZHODNUTIE KOMISIE
z 8. októbra 2004,
ktorým sa mení a dopĺňa rozhodnutie 2004/233/ES pokiaľ ide o zoznam laboratórií schválených na kontrolu účinnosti vakcinácie určitých domácich mäsožravcov proti besnote
(oznámené pod číslom K(2004) 3686)
(Text s významom pre EHP)
(2004/693/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2000/258/ES z 20. marca 2000, ktorým sa určuje osobitný inštitút zodpovedný za stanovenie kritérií potrebných pre normalizáciu sérologických skúšok určených na kontrolu účinnosti vakcín proti besnote (1), najmä na jeho článok 3,
keďže:
(1)
Rozhodnutím Rady 2000/258/ES sa určilo laboratórium Agence Française de Sécurité Sanitaire des Aliments de Nancy, Francúzsko [laboratórium AFSSA, Nancy (Francúzska agentúra pre zdravie a potravinovú bezpečnosť)], ako inštitút zodpovedný za stanovenie kritérií potrebných pre normalizáciu sérologických skúšok určených na kontrolu účinnosti vakcín proti besnote. V súlade s týmto rozhodnutím laboratórium AFSSA, Nancy posiela Komisii zoznam laboratórií Spoločenstva, ktoré sa majú schváliť na vykonávanie uvedených sérologických skúšok. Laboratórium AFSSA, Nancy v tejto súvislosti vykonáva stanovený skúšobný postup zameraný na odbornú spôsobilosť, na základe ktorého sa zhodnotia laboratóriá s cieľom ich schválenia na vykonávanie sérologických skúšok.
(2)
Rozhodnutím Komisie 2004/233/ES zo 4. marca 2004, ktorým sa schvaľujú laboratóriá na kontrolu účinnosti vakcinácie určitých domácich mäsožravcov proti besnote (2), sa na základe výsledkov skúšok odbornej spôsobilosti oznámených laboratóriom AFSSA, Nancy stanovil zoznam schválených laboratórií v členských štátoch.
(3)
V súlade s rozhodnutím 2000/258/ES boli laboratóriom AFSSA, Nancy schválené tri laboratóriá, a to v uvedenom poradí v Nemecku, Poľsku a Portugalsku.
(4)
Tieto tri laboratóriá je preto vhodné pridať do zoznamu schválených laboratórií v členských štátoch, ako je stanovené v prílohe k rozhodnutiu 2004/233/ES.
(5)
Okrem toho by sa na žiadosť Nemecka mali vykonať určité úpravy pokiaľ ide o adresy dvoch nemeckých laboratórií.
(6)
Navyše by sa na žiadosť Slovinska mal upraviť názov diagnostického laboratória v tomto členskom štáte.
(7)
Rozhodnutie 2004/233/ES by sa preto malo príslušne zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2004/233/ES sa nahrádza textom v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 8. októbra 2004